หุ้นซึมปิดลบ 1.37 จุด เกาะติดงบไตรมาส 3
หุ้นไทย วันที่ 18 ต.ค.62 ดัชนีปิดตลาดที่ระดับ 1,631.43 จุด ลดลง 1.37 จุด (-0.08%) มูลค่าการซื้อขาย 55,373.65 ล้านบาท
18 ต.ค. 2562

หุ้นไทย วันที่ 18 ต.ค.62 ดัชนีปิดตลาดที่ระดับ 1,631.43 จุด ลดลง 1.37 จุด (-0.08%) มูลค่าการซื้อขาย 55,373.65 ล้านบาท 
น.ส.อาภาภรณ์ แสวงพรรค ผู้อำนวยการบริหารฝ่ายวิจัยหลักทรัพย์ บล.ดีบีเอส วิคเคอร์ส (ประเทศไทย) กล่าวว่า ตลาดหุ้นไทยแกว่งแคบคล้ายตลาดหุ้นใน ภูมิภาคเอเชียที่วันนี้จะติดลบเป็นส่วนใหญ่ เนื่องจากไม่มีปัจจัยใหม่เข้ามา และยังต้องรอดูผลโหวตในเรื่องงบประมาณปี 63 รวมถึงต้องติดตามการทยอยประกาศผลประกอบการของบริษัทจดทะเบียนงวดไตรมาส 3/62 
นอกจากนี้ นักลงทุนก็ยังวิตกในเรื่องมาตรการบัญชีใหม่ TAS 32 ที่จะนำมาใช้ แล้วทำให้หลายบริษัทที่ออกหุ้นกู้ด้อยสิทธิคล้ายทุน (Perpetual Bond )หรือหุ้นกู้ชั่วนิรันดร์ อาจจะมีสัดส่วนหนี้สินต่อทุน (ดี/อี เรโช) ที่สูงขึ้น ซึ่งทางเลือกในการแก้ปัญหาก็คงจะต้องคืนหนี้ หรือการเพิ่มทุน ดังนั้นบริษัทเหล่านี้จึงมีความเสี่ยงที่อาจจะเพิ่มทุนได้
ส่วนปัจจัยจากนอกประเทศ แม้ว่ากรณีการแยกตัวของอังกฤษออกจากสหภาพยุโรป (เบร็กซิต) จะดูดีแต่ตลาดฯก็ยังไม่ตอบรับ อาจเป็นเพราะต้องการรอดูความชัดเจนในการนำเรื่องเข้าสภาอังกฤษในช่วงสุดสัปดาห์นี้ก่อน และยังต้องติดตามความคืบหน้าการเจรจาการค้าระหว่างสหรัฐฯ และจีน ด้วย นอกจากนี้ตลาดฯดูเหมือนยังไม่ไว้วางใจการลงทุน เนื่องจากทิศทางเศรษฐกิจโลกไม่สดใส ทำให้ราคาน้ำมันก็ปรับขึ้นได้ยาก
แนวโน้มการลงทุนในสัปดาห์หน้า น.ส.อาภาภรณ์ กล่าวว่า ตลาดฯคงจะแกว่งไซด์เวย์ แต่ก็ขึ้นอยู่กับผลการโหวตเรื่องงบประมาณ ปี 63 ซึ่งก็คาดว่าจะผ่านไปได้ แต่ไทยก็ย้งต้องเผชิญการเมืองกดดัน ส่วนงบฯไตรมาส 3/62 ของบริษัทจดทะเบียนโดยรวมก็คาดว่าจะติดลบเมื่อเทียบช่วงเดียวกันของปีก่อน
อย่างไรก็ดี มาตรการ "ชิมช้อปใช้" เฟส 2 ก็อาจจะมาช่วยประคองเศรษฐกิจได้บ้าง พร้อมให้แนวรับ 1,620 จุด หากหลุดจะมีแนวรับถัดไปที่ 1,610-1,600 ถัดไป 1,580 จุด ส่วนแนวต้านให้ไว้ที่ 1,640-1,650 จุด
5 หลักทรัพย์ที่มีมูลค่าการซื้อขายสูงสุด
AWC มูลค่าการซื้อขาย 3,333.34 ล้านบาท ปิดที่ 6.55 บาท ลดลง 0.25 บาท
GPSC มูลค่าการซื้อขาย 3,049.06 ล้านบาท ปิดที่ 87.50 บาท เพิ่มขึ้น 0.50 บาท
CPALL มูลค่าการซื้อขาย 1,802.01 ล้านบาท ปิดที่ 82.75 บาท เพิ่มขึ้น 0.50 บาท
GULF มูลค่าการซื้อขาย 1,524.27 ล้านบาท ปิดที่ 174.00 บาท ลดลง 1.50 บาท 
BGRIM มูลค่าการซื้อขาย 1,483.48 ล้านบาท ปิดที่ 49.75 บาท ลดลง 1.50 บาท